સુરક્ષાની તૈયારીઓ વિશે જણાવતાં કોલાબા પોલીસ-સ્ટેશનના એક પોલીસ-અધિકારીએ મિડ-ડે LOCALને કહ્યું હતું કે ‘રેડિયો ક્લબ, જહાંગીર આર્ટ ગૅલેરી, કોલાબા પોસ્ટ-ઑફિસ, કોલાબા કૉઝવે અને રીગલ સિનેમા સુધીના વિસ્તારો સુધી સુરક્ષા માટે પોલીસ-અધિકારીઓ રાખવામાં આવશે. એ સિવાય વાહનોને એ વિસ્તારથી ગેટવે ઑફ ઇન્ડિયાની આજુબાજુના વિસ્તારો સુધી જવા દેવામાં આવશે નહીં. ફેરિયાઓને પણ એન્ટ્રી આપવામાં આવશે નહીં. ગેટવે ઑફ ઇન્ડિયામાં આવનારા સહેલાણીઓ સાથે આજના દિવસે કોઈ અણછાજતી ઘટના કે બનાવ ન બને એ માટે સિનિયર સિટિઝનો, ફૅમિલી અને ફક્ત પુરુષો એમ ત્રણ ભાગમાં આયોજન કરવામાં આવ્યું છે. આ પૂરા વિસ્તારમાં કૉન્સ્ટેબલો અને ઑફિસરો મળીને ૫૦૦ જેટલા પોલીસ-કર્મચારીઓ ડ્યુટી પર રહેશે. ગેટવે ઑફ ઇન્ડિયાની ચારે તરફ બૅરિકેડ્સ લગાવવામાં આવશે. આજના દિવસે ફોટોગ્રાફરોને પણ અંદર જવાની પરવાનગી આપવામાં આવશે નહીં. એ સિવાય બોટિંગ પણ મર્યાદિત સમય સુધી જ ચાલુ રાખવામાં આવશે. ગેટવે ઑફ ઇન્ડિયાના પરિસરમાં એન્ટ્રન્સ અને એક્ઝિટ એક જ તરફ રાખવામાં આવ્યાં છે અને મહિલાઓ તેમ જ પુરુષોની બૅગ રેગ્યુલર ચેક કરવામાં આવે છે, પરંતુ આજે કડક નિગરાણીમાં એ માટે ચેકિંગ ચાલશે.’